अर्जुन ने विनीत होकर कहा, गुरुदेव, आप जो भी मांगेंगे, मैं उसे देने के लिए तत्पर हो जाऊंगा। द्रोण ने कहा, मुझे वचन दो कि यदि मैं भी किन्हीं परिस्थितियों में वशीभूत होकर धर्मपक्ष के विरुद्ध रणक्षेत्र में खड़ा दिखाई दूं, तो तुम मेरा भी डटकर मुकाबला करने को उद्यत दिखाई दोगे। उस समय मुझे गुरु के रूप में न देखकर अधर्म पक्ष का मानकर मुझ पर प्रहार करने में कोई कसर नहीं रखोगे। यही मेरी गुरु दक्षिणा है। अर्जुन गुरु के ये उद्गार सुनकर हतप्रभ रह गए।